b'\n_START_ARTICLE_\nTihomir Pop Asanovi\xc4\x87\n_START_SECTION_\nKariera\n_START_PARAGRAPH_\nKlaviaturist Tihomir Pop Asanovi\xc4\x87 je srednjo glasbeno \xc5\xa1olo kon\xc4\x8dal v Skopju. S \xc5\xa1estnajstimi leti je za\xc4\x8del nastopati z Velikim plesnim orkestrom RTV Skopje. Ko je bil star 18 let je od\xc5\xa1el v Nem\xc4\x8dijo, kjer je eno leto nastopal s skupino "Montenegro Five", nato pa se je sre\xc4\x8dal s skupino "The Generals" in z njimi koncertiral v \xc5\xa0vici, kjer se je skupini pridru\xc5\xbeil tudi Janez Bon\xc4\x8dina - Ben\xc4\x8d. Leta 1971 se je s skupino The Generals vrnil v domovino, kjer je skupina sodelovala na Adriatic Showu, ki ga je organiziral Vladimir Mihaljek - Miha._NEWLINE_Isto\xc4\x8dasno je igral z Bo\xc5\xa1kom Petrovi\xc4\x87em na raznih jazz festivalih. Na osnovi teh koncertov ga je \xc4\x8dasopis Jazz Podium proglasil za \xc4\x8detrtega najbolj\xc5\xa1ega jazz organista v Evropi. Konec leta 1971 pa so Generalsi razpadli. Istega leta se je Asanovi\xc4\x87 pridru\xc5\xbeil skupini Time, ki so jo poleg njega \xc5\xa1e sestavljali Dado Topi\xc4\x87, Ratko Divjak, Vedran Bo\xc5\xbei\xc4\x87, Mario Mavrin in Brane Lambert \xc5\xbdivkovi\xc4\x87. Skupina je takoj za\xc4\x8dela z delom in leta 1972 so izdali svoj prvi album Time. Po izdaji tega albuma je Janez Bon\xc4\x8dina Asanovi\xc4\x87a povabil v novo skupino September, ki so jo \xc5\xa1e sestavljali Petar Ugrin, \xc4\x8carli Novak, Braco Doblekar in Ratko Divjak, ki je zapustil skupino Time. Vmes se je formirala \xc5\xa1e Jugoslovanska Pop Selekcija, ki so jo sestavljali sami odli\xc4\x8dni instrumentalisti s podro\xc4\x8dja takratne Jugoslavije. S Pop Selekcijo je Asanovi\xc4\x87 na Svetovnem festivalu mladine v Berlinu leta 1973 izvedel skladbo \xc2\xbbBerlin\xc2\xab, za katero je prejel nagrado. Skladba je iz\xc5\xa1la na kompilacijski plo\xc5\xa1\xc4\x8di festivala. Leta 1975 je na pobudo \xc4\x90or\xc4\x91a Novkovi\xc4\x87a iz\xc5\xa1la edina plo\xc5\xa1\xc4\x8da Pop Selekcije Slatka Lola._NEWLINE_V letu 1973 je Asanovi\xc4\x87 na koncerih nastopal z YU grupo in skupino Smak. Slede\xc4\x8de leto je posnel solo plo\xc5\xa1\xc4\x8do Majko Zemljo, na kateri so peli Josipa Lisac, Nada \xc5\xbdgur, Doca Marolt, Dado Topi\xc4\x87 in Janez Bon\xc4\x8dina, igrali pa Dragi Jeli\xc4\x87 (kitara), Mario Mavrin (bas), Ratko Divjak (bobni), Petar Ugrin (trobenta), Braco Doblekar (konge), Stanko Arnold (trobenta) in vodilni zagreb\xc5\xa1ki glasbeniki. Poleg Asanovi\xc4\x87a so bili avtorji skladb tudi Janez Bon\xc4\x8dina, Dado Topi\xc4\x87 in Miljenko Prohaska. Prodanih je bilo 200.000 do 250.000 izvodov tega albuma . Leta 1976 je Asanovi\xc4\x87 posnel in izdal svojo drugo solo plo\xc5\xa1\xc4\x8do Pop, za katero je skladbe pisal z Dadom Topi\xc4\x87em, na plo\xc5\xa1\xc4\x8di pa sta pela Zdenka Kova\xc4\x8di\xc4\x8dek in Janez Bon\xc4\x8dina._NEWLINE_S skupino September je Asanovi\xc4\x87 posnel dve LP plo\xc5\xa1\xc4\x8di in tri single. S skupino je koncertiral v Sovjetski zvezi, ZDA, na Kubi in Vzhodni Nem\xc4\x8diji. Drugi album Domovina moja je skupina posnela na turneji po ZDA, ki je trajala 7 mesecev. Skupina je razpadla leta 1979._NEWLINE_Asanovi\xc4\x87 je v sedemdesetih letih ustvaril renome instrumentalista, ki je redno igral z jazz glasbeniki ali po turnejah v ZSSR kot \xc4\x8dlan raznih skupin, med katerimi je bila tudi skupina Pro arte. Zatem se je umaknil s scene in se usmeril v trgovino z glasbili.'